Монгол Улсын Их Хурлын 2008 оны намрын ээлжит чуулганы Хууль зүйн байнгын хорооны 10 дугаар сарын 28-ны өдөр /Мягмар гараг/-ийн хуралдаан 10 цаг 05 минутад Төрийн ордны “А” танхимд эхлэв.

Байнгын хорооны дарга, УИХ-ын гишүүн Х.Жекей ирц, хэлэлцэх асуудлын дарааллыг танилцуулж, хуралдааныг даргалав.
Хуралдаанд ирвэл зохих 18 гишүүнээс 13 гишүүн ирж, 66.6  хувийн ирцтэй байв.Үүнд:

            Чөлөөтэй: Х.Баттулга, С.Баяр, Ц.Нямдорж, Д.Оюунхорол
            Тасалсан: Д.Одбаяр, Ж.Энхбаяр.

            Мал хулгайлах гэмт хэрэгтэй тэмцэх, урьдчилан сэргийлэх тухай хуульд нэмэлт, өөрчлөлт оруулах тухай хуулийн төсөл /эцсийн хэлэлцүүлэг/

            Хэлэлцэж буй асуудалтай холбогдуулан УИХ-ын Тамгын газрын зөвлөх О.Баяраа, Хууль зүйн байнгын хорооны референт Э.Ганболд, Б.Баасандорж нар байлцав.

Хуулийн төслийг эцсийн хэлэлцүүлэгт бэлтгэсэн талаарх ажлын хэсгийн танилцуулгыг УИХ-ын гишүүн З.Энхболд танилцуулав.

Танилцуулгатай холбогдуулан УИХ-ын гишүүн Ж.Сүхбаатар, Э.Мөнх-Очир нарын асуусан асуултад УИХ-ын гишүүн З.Энхболд хариулж, тайлбар хийв.

УИХ-ын гишүүдээс санал гараагүй болно.

УИХ-ын гишүүн Ж.Сүхбаатар Төслийн 1 дүгээр зүйлийн 4.11.5-ыг төслөөс хасах гэсэн саналаа татаж авав.

Х.Жекей: Монгол Улсын Их Хурлын чуулганы хуралдааны дэгийн тухай хуулийн 23.2.3-ыг үндэслэн ажлын хэсгээс оруулж байгаа саналаар дахин санал хураалт явуулах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн             11
Татгалзсан               0
Бүгд                            11
Гишүүдийн олонхийн саналаар дэмжигдлээ.

УИХ-ын гишүүн З.Энхболдын гаргасан, Төслийн 1 дүгээр зүйлийн 4.11.5-ыг “Мэдээллийн нэгдсэн сан бүрдүүлэх хэлбэрээр нийт малыг бүртгэх, бүртгэлийг тухай бүр шинэчлэх ажлыг Хүнс, хөдөө аж ахуй, хөнгөн үйлдвэрийн асуудал эрхэлсэн Засгийн газрын гишүүн хариуцна. Бүртгэлийн талаархи журмыг Хүнс, хөдөө аж ахуй, хөнгөн үйлдвэрийн асуудал эрхэлсэн Засгийн газрын гишүүн батална гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн             12
Татгалзсан               0
Бүгд                            12
Гишүүдийн олонхийн саналаар дэмжигдлээ.

УИХ-ын гишүүн З.Энхболдын гаргасан, Төслийн 11.4-ийг “алдуул” гэсний дараа “болон хулгайлагдсан” гэж нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн             12
Татгалзсан               0
Бүгд                            12
Гишүүдийн олонхийн саналаар дэмжигдлээ.

Байнгын хорооноос гарах танилцуулгыг УИХ-ын гишүүн Б.Бат-Эрдэнэ УИХ-ын чуулганы нэгдсэн хуралдаанд танилцуулахаар тогтов.

Уг асуудлыг 10 цаг 15 минутад хэлэлцэж дуусав.

Бусад асуудлын хүрээнд:  Төсөл буцаах тухай УИХ-ын тогтоолын төслийг Байнгын хорооны дарга Х.Жекей уншиж танилцуулав.

Уг асуудалтай холбогдуулан УИХ-ын гишүүн Ж.Сүхбаатар, Д.Дэмбэрэл Ч.Сайханбилэг нар санал хэлэв.

Хууль зүйн байнгын хороон дээр бүх байнгын хороодын саналыг авч  нэгтгэж хуулийн төсөл боловсруулж оруулах нь зүйтэй гэж үзэж дээрх асуудлыг хэлэлцэхийг хойшлуулав.

Хуралдаан 10 цаг 25 минутад өндөрлөв.

Тэмдэглэлтэй танилцсан:
ХУУЛЬ ЗҮЙН БАЙНГЫН
     ХОРООНЫ ДАРГА                                                                    Х.¬ЖЕКЕЙ

            Тэмдэглэл хөтөлсөн:
            ХУРАЛДААНЫ ТЭМДЭГЛЭЛ
                     ХӨТЛӨГЧ                                                                                 В.ОЮУН
МОНГОЛ УЛСЫН ИХ ХУРЛЫН 2008 ОНЫ НАМРЫН ЭЭЛЖИТ
ЧУУЛГАНЫ ХУУЛЬ ЗҮЙН БАЙНГЫН ХОРООНЫ 10 ДУГААР
САРЫН 28-НЫ ӨДӨР /МЯГМАР ГАРАГ/-ИЙН ХУРАЛДААНЫ
ДЭЛГЭРЭНГҮЙ ТЭМДЭГЛЭЛ

            Х.Жекей: Ингээд мал хулгайлах гэмт хэрэгтэй тэмцэх, урьдчилан сэргийлэх тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгэх талаар ажлын хэсгүүд ажилласан. Ажлын хэсгүүдийн танилцуулгыг УИХ-ын гишүүн З.Энхболд танилцуулна.

            З.Энхболд гишүүнийг урьж байна.

З.Энхболд:  Хууль зүйн байнгын хороон дээр ажлын хэсэг ажиллаад 1 нэгдүгээр зүйлийн 4.5-ыг дараахь байдлаар өөрчлөх нь зүйтэй гэж санал нэгдсэн.

Хуучин ямар байсныг та бүхэн мэдэж байгаа.

Мэдээллийн нэгдсэн сан бүрдүүлэхэд бүртгэлийг тухай бүр шинэчлэх ажлыг Хүнс, хөдөө аж ахуй, хөнгөн үйлдвэрийн асуудал эрхэлсэн засгийн газрын гишүүн батална гэж өөрчлөхөөр тохирсон.

Дараагийн нэг зүйл бол энэ мэдээллийн сангаа ашиглаад төслийн 11.4 бол зөвхөн алдуул малын тухай журам байсан. Тэгээд хулгайлагдсан даруйд нь мэдээллийн санд бүртгүүлэх юм бол улс даяар арга хэмжээ авах ёстой байгууллагууд нь мэдэж байдаг байхаар мэдээллийн системд оруулж байх ёстой гэж үзсэн.

Тийм учраас төслийн 11.4-ийн “алдуул” гэсэн үгний дараа “болон хулгайлагдсан” гэж нэмэхээр ийм саналуудыг ажлын хэсэг дээр тохирсон болно. Энийг хэлэлцэн шийдвэрлэж өгөхийг хүсье.

Х.Жекей: Энэ саналтай холбогдуулж урд нь босоо санал байгаагаас Сүхбаатар гишүүний, Сүхбаатар гишүүний саналыг сонсъё.

Ж.Сүхбаатар: Ардчилсан намын бүлэг завсарлага аваад Хууль зүйн байнгын хорооны түвшинд ажлын хэсгүүд гараад 11.5-ыг хасъя гэсэн миний гаргасан саналтай холбогдуулаад агуулгын өөрчлөлт хийгээд ойлголцоод оруулж байгаа учраас би гаргасан хоёр саналынхаа нэгийг буюу 2 дахь зарчмын зөрүүтэй санал болох Төслийн 1 дүгээр зүйлийн 4-ийн 11.5-ыг төслөөс хасах гэсэн энэ саналаа татаж авч байна.

Х.Жекей: Баярлалаа. Ингээд энэ асуудлуудтай холбоотой асуулттай хүн байна уу. Сүхбаатар гишүүн.

Ж.Сүхбаатар: Сая Энхболд гишүүн асуугаад Хүнс, хөдөө аж ахуй, хөнгөн үйлдвэрийн асуудал эрхэлсэн төрийн захиргааны төв байгууллага хариуцна гэдэг чинь, энэ манай Байнгын хорооны ажлын хэсгийн улсууд ойлгомоор байна.

Энэ ингээд явчих юм бол хууль зүй, техникийн хувьд дараа дараачийн бүх яамдуудыг ажил хариуцуулдаг, энэ чинь ажил хариуцуулаад байна гэдэг чинь чиг үүрэг тухайн яаманд олгоод байна гэсэн үг шүү дээ.

Одоо манай хуулинд тийм чиг үүргийг сайдын эрхлэх асуудлын, Засгийн газрын гишүүний эрхлэх асуудлын хүрээгээр тодорхойлж байгаа болохоор ерөөсөө мэдээллийн нэгдсэн сан бүрдүүлэх зорилгоор нийт малыг бүртгэх бүртгэлийг тухай бүр шинэчлэх ажлыг Хүнс, хөдөө аж ахуй, хөнгөн үйлдвэрийн асуудал эрхэлсэн Засгийн газрын гишүүн хариуцна гэдгээр найруулаад явж болох уу.

Тэгэхгүй бол дараа дараачийн асуудлууд дээр нэг журмыг, дүрмийг болохоор ганцхан Засгийн газрын гишүүнд хариуцуулаад ажлыг нь буюу, тэр Засгийн газрын тухай хуулинд чинь яах аргагүй ажил, чиг үүргийг нь эрхлэх асуудлын чиглэлээр нь Засгийн газрын гишүүдэд хариуцуулсан байдаг шүү дээ. Тэгвэл яамдуудад өгдөг ийм хэлбэр тогтчихно шүү дээ.

Х.Жекей: Энхболд гишүүн хариулъя.

З.Энхболд: Харин тийм би түрүүчийн асуугаад байдаг нь нэг загвартай болгочих нь дээр байх. Би өчигдөр ажлын хэсэг дээр сайд гэж ойлгож байсан юм. Энд төв байгууллага гээд ороод ирсэн байна. Нэг болгоод явчихъя.

Бүх газраа ийм байгаа учраас.

Х.Жекей: Гишүүн гэдгээ явах юмуу, тэгвэл томъёоллоо дахиад бэлдээрэй.

З.Энхболд: Үгүй би түрүүчийн уншсан дээрээ л өөрчлөлт хийчихье.

Х.Жекей: Ярьсан, зарчмаараа тохирчихлоо тиймээ.

Өөр Мөнх-Очир гишүүн.

Э.Мөнх-Очир: Бүртгэлийн талаарх журам, бүртгэх бүртгэлийн тухайд шинэчлэх ажлыг яам хариуцна гээд байгаа юм л даа. Тэгэхээр бид нар чинь мэдээлэл, харилцаа холбооны Хууль зүйн яамны дэргэд юу байгуулагдлаа шүү дээ. Одоо нөгөө нэг шинэчилсэн бүртгэлийн, хөрөнгийн бүртгэлийн агентлагтай болчихож байгаа шүү дээ.  Энэ нь өөрөө ондоо яаманд байгаа яаж уялдах юм болоо энэ хоёр.

З.Энхболд: Агентлаг байгуулах гэж байгаа тухай УИХ-ын гишүүд мэдээлэл өгөөгүй учраас би мэдээлэлгүй байна л даа.

Х.Жекей: Одоо саналын түвшинд юм явагдаж байгаа учраас.

Тэгэхдээ өчигдөр ч гэсэн Засгийн газрын юун дээр та нар харж л байгаа байх л даа. Бүртгэлийн шинэчлэл гэдэг юм тэртэй тэргүй явагдана шүү дээ. Тэрэн дотроо хөрөнгийн асуудал явагдана. Мал яваандаа хөрөнгө гээд дээшээ орно шүү дээ, явна шүү дээ.

З.Энхболд: Манай бүлэгт ямар нэгэн мэдээлэл байхгүй учраас.

Э.Мөнх-Очир: Тэрний дараа энийг яривал яасан юм бэ.

Х.Жекей: Одоо мөрдөгдөж байгаа хуулийн хүрээнд энийгээ ярьчихаад хэрэв тийм асуудал цаашдаа дэмжигдээд явах юм бол хуулийн түвшинд өөрчлөлт хийгдэх…

З.Энхболд: Тэгэхээр ингэх байх Мөнх-Очир гишүүнээ. Одоо чинь хүний бүртгэл нь иргэний бүртгэл дээр, барилгын үйлдвэрлэл нь Барилгын яаман дээр, малын бүртгэл нь Хөдөө аж ахуйн яаман дээрээ болох гээд байна шүү дээ. Хэрвээ тийм агентлаг байгуулагдах юм бол энэ бүх хуулиудад нэгэн зэрэг өөрчлөлт орох байх.

Тэр үед нь хүний бүртгэл, үл хөдлөн хөрөнгийн, машины бүртгэл гэдэг цагдаа дээрээ байж байгаа. Тэртэй тэргүй саяын миний хэлсэн хүн, машин, үл хөдлөх хөрөнгийн бүртгэлийн хуулиудад өөрчлөлт орж байж тэр агентлаг руугаа очно шүү дээ. Бүртгэлийн тухай хууль гэж гарах байх. Тэр үед нь, одоо энүүгээрээ баталчихаад тэр үед нь бусадтайгаа адилхан өөрчлөөд явсан нь дээр байх.

Тэр байгууллагын бүтэц, хууль нь байхгүй тохиолдолд урьдчилж тааж ярьж хэрэггүй байх гэж бодож байна.

Тэртэй тэргүй бүх бүртгэл чинь тус тусдаа явж байгаа өнөөдрийн хуулиараа.

Х.Жекей: Асуулт дууслаа. Санал хэлэх гишүүд байна уу. Алга байна.

Монгол Улсын Их Хурлын чуулганы хуралдааны дэгийн тухай хуулийн 23.2.3-аар эхлээд анхны хэлэлцүүлгээр Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж анхны хэлэлцүүлгээр хэлэлцэгдсэн асуудлыг шийдэх ёстой. Сая зарчмын зөрүүтэй санал орж ирж байгаа учраас.

Тийм учраас З.Энхболд гишүүний оруулж ирж байгаа саналаар дахин санал хураая гишүүд гараа өргөнө үү.

11-11. 100 хувь.

Дараагийн санал хураалт. УИХ-ын гишүүн З.Энхболдын санал.

Төслийн 1 дүгээр зүйлийн 4.11.5-ыг “Мэдээллийн нэгдсэн сан бүрдүүлэх хэлбэрээр нийт малыг бүртгэх, бүртгэлийг тухай бүр шинэчлэх ажлыг Хүнс, хөдөө аж ахуй, хөнгөн үйлдвэрийн асуудал эрхэлсэн Засгийн газрын гишүүн хариуцна. Бүртгэлийн талаархи журмыг Хүнс, хөдөө аж ахуй, хөнгөн үйлдвэрийн асуудал эрхэлсэн Засгийн газрын гишүүн батална гэж өөрчлөх саналыг дэмжиж байгаа гишүүд саналаа өгье.

1212. Дэмбэрэл дарга орж ирсэн байна.

Дараагийн санал. УИХ-ын гишүүн З.Энхболдын санал.

Төслийн 11.4-ыг “алдуул” гэсний дараа “болон хулгайлагдсан” гэж нэмэх саналыг дэмжиж байгаа гишүүд саналаа өгнө үү.

12-12.

Хуралдаанд танилцуулгыг Бат-Эрдэнэ гишүүн танилцуулна.

Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай, Хязгаарлагдмал казиногийн тухай, Хязгаарлагдмал казиногийн тухай хуулийг дагаж мөрдөх журмын тухай, Эрүүгийн хуульд өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай, Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төслүүд, Хууль хэрэгжүүлэх зарим арга хэмжээний тухай УИХ-ын тогтоолын төсөл, Эрүүгийн тухай хуульд нэмэлт өөрчлөлт оруулах тухай зэрэг хуулийн төслүүдийг хууль санаачлагч нь бүрэн эрх дуусгавар болсонтой холбогдуулан дээрх төслүүдийг буцаах тухай УИХ-ын тогтоолын төслийг Байнгын хорооноос боловсруулж та бүхэнд тараасан.

Энэ тогтоолын төслийг буцаах тухай асуудлаар асуулттай хүн байна уу.

Сүхбаатар гишүүн.

Ж.Сүхбаатар: Яг энэ хуралдааны дэгийн тухай хуулийн 19.3.7-д чинь төсөл санаачлагч өөрчлөгдсөн тул хууль санаачлагчид буцаасугай гэж байна шүү дээ.

Тэгэхээр төсөл санаачлагч өөрчлөгдсөн тул гэдэг тийм үндэслэл байгаа юү. Би санахад байхгүй шиг санагдах юм. Төсөл санаачлагч өөрчлөгдөнө гэдэг ойлголт.

Х.Жекей: Ингэсэн л дээ. Өмнөх байнгын хорооны хуралдаан дээр энэ асуудлыг яриад гишүүдийн бүрэн эрх дуусгавар болсон тул буцаая гэсэн тийм л байдал дээр тохирчихсон юм.

Ж.Сүхбаатар: Хуулинд нь 19.3.7-д яг ямар заалт байгаа юм бэ.

Х.Жекей: 19.3.7-д ингэж байна л даа. Хуулийн 19.3.5-д заасан санал хураалтад оролцсон гишүүдийн олонх төслийг хэлэлцэхийг дэмжээгүй, эсхүл энэ хуулийн 16.8-д заасан үндэслэлээр төслийг хэлэлцэх шаардлагагүй гэж үзсэн тул хууль санаачлагчид нь буцаах тухай тогтоол батална гэж.

Ж.Сүхбаатар:  Жекей даргаа тэгвэл хэлэлцэх шаардлагагүй гэж үзсэн тул гээд явчих ёстой бишүү тиймээ.

Х.Жекей: 16.8 бол Байнгын хороо, нам эвслийн бүлэг энэ хуулийн 16.1.1-д заасны дагуу төслийг хэлэлцээд тухайн асуудлаар хууль, УИХ-ын бусад шийдвэр гаргах шаардлагагүй, эсвэл өргөн мэдүүлсэн төсөл нь боловсруулалтын шаардлага хангаагүй буюу хэрэгжих боломжгүй гэж үзвэл төслийг хууль санаачлагчид нь буцаах тогтоолын төсөл боловсруулж нэгдсэн хуралдаанд оруулах бөгөөд уг тогтоолд буцах үндэслэлийг тусгасан байна гэж байгаа юм.

Тэгвэл шууд редакцийн засвар хийгээд явчихъя даа.

Хууль санаачлагчид буцаасугай гэж. Энэ тогтоолын төслийг та нарт тараасан байгаа биз дээ.

Дэмбэрэл дарга.

Д.Дэмбэрэл: Зөвхөн Хууль зүйн байнгын хорооны хүрээний хуулиуд энэ үү.

Бусад Байнгын хороод тус бүртээ нэг нэг ийм юм гаргаад байх уу, ер нь нэгтгэж байгаад нэг Хууль зүйн байнгын хороогоор нэг л оруулаад гаргачихвал зүгээр юм биш үү. Хэрэв буцаах юм бол шинэ парламент бүрдээд хуучин парламентын үед өргөн баригдаад хууль санаачлагч нь өөрчлөгдсөн, зохисгүй болчихсон, дахиж буцаж хууль санаачлагчдаар өргөн мэдүүлэх юмуу, Засгийн газар дахин  хянаж үзэхээр хуулиудаа багцлаад нэг л гаргачихаж болохгүй юү.

Бусад байнгын хороодыг нэгтгээд Хууль зүйн байнгын хороогоор саналыг аваад ингээд гаргачихаж болохгүй юү. Тэгэхгүй өөрийнхөө юмыг оруулаад. Тэгэхээр 7 байнгын хороо 7 ийм юм гаргах болж байна уу. Энийг та нар, Байнгын хороодын дарга нар ярьсан уу ер нь.

Х.Жекей: Яриагүй л дээ. Болох л асуудал юм байна л даа.

Д.Дэмбэрэл: Саяын үндэслэл чинь яг энэ заалтандаа үндэслэл болж чадаж байна уу, үгүй юү эдгээр хуулиуд. Харин чадахгүй, Сүхбаатар гишүүнийх шиг ингээд наадах чинь учир нь олдохгүй болоод байна гэвэл нийтээр нь хууль санаачлагчид нь буцаах жагсаалтаар жагсаачихвал амар юм шиг харагдаад байх юм.

Ч.Сайханбилэг: Би нэг санал хэлчих үү.

Х.Жекей: Сайханбилэг.

Ч.Сайханбилэг:  Би Дэмбэрэл даргын саналыг зөв гэж бодож байгаа юм. Ер нь энийг багцаар нь хийчихье л дээ. Хууль зүйн байнгын хороо чинь яг мэргэжлийнх нь байнгын хороо гэдэг болчихсон тиймээ, бүх хуулиудынхаа төслийг багцалж байгаад. Өнөөдөртөө энэ асуудлаа хойшлуулчихъя.

Сүхбаатар гишүүний хэлж байгаа дээр бол хуулийн ийм үндэслэл байхгүй юм байна л даа. Тэгэхдээ Их Хурлын хууль, Дэгийн хуулинд өөрчлөлт оруулах ажлын хэсэг дээр энэ саналыг манай Байнгын хорооноос өгөх хэрэгтэй.

Яг энэ үндэслэлээр хууль буцаах нь зөв байхгүй юү. Нэг үгээр хэлбэл Их Хурлын шинэ бүрэлдэхүүн дээр өргөн барьсан гишүүд нь байхгүй байгаа тохиолдолд эргээд тэр хуулийг шууд авч автоматаар хэлэлцэнэ гэдэг чинь өөрөө жаахан утга муутай болох юм. Тийм учраас шинэ хуулийнхаа төсөл дээр хууль буцаадаг нэг үндэслэлүүдээ нэмж энэ нөхцөлийг оруулаад явах нь зөв. Гэхдээ одоо хууль байхгүй учраас хуульдаа зохицуулж гаргачихаад, ер нь цаашдаа Их Хурлын шинэ хуулин дээр, өөрчлөх хуулин дээр энэ заалтыг оруулах шаардлага байгаа юм.

Х.Жекей: Сүхбаатар гишүүн.

Ж.Сүхбаатар: Сайханбилэг гишүүний энүүгээр яг протокол дээр орж үлдвэл болохгүй байх. Яагаад гэвэл төрийн юмны чинь залгамж чанар гэж байдаг. Хууль санаачлагч чухал хуулиуд баталчихаад тэр нь эхний хэлэлцүүлгийн шатанд яваад шийдэж болохоор байхад нь төсөл санаачлагчид өөрчлөгдсөн гээд үндэслэл хийчихвэл заавал буцаадаг тийм юм бий болчихно шүү дээ. Тэгэхээр тэр үндэслэл хийж өгвөл эхний хэлэлцүүлэг ч гэдэг юмуу, тодорхой хэлэлцүүлэг гэж одоо энэ УИХ-ын чуулганы хуралдааны дэгийн ажлын хэсэг явж байгаа шүү дээ. Тэгэхээр тэрэн дээрээс сайн ялгаж хийхгүй бол саяных шиг шууд төсөл санаачлагчид өөрчлөгдсөн гэдгээр буцаадаг болчих юм бол бас буруу болно.

Х.Жекей: Ямар ч гэсэн  олон санал гарч байна улсуудаас. Нэгтгээд Хууль зүйн байнгын хороон дээр бүх байнгын хороодын саналыг авч байгаад хуулийн төсөл боловсруулж оруулъя гэдэг дээр бүгдээрээ санал нэгдэж байх шиг байна даа. Тэгье дээ.

Ингээд энэ асуудлыг хойшлууллаа.

Өнөөдрийн хуралдаанаар хэлэлцэх асуудал дууслаа. Гишүүдэд баярлалаа.

Хурлаа хаасныг мэдэгдье.

Соронзон хальснаас хянаж буулгасан:
Хуралдааны нарийн бичгийн дарга                                                       В.ОЮУН